b"\n_START_ARTICLE_\nSaint-Martin-kanalen\n_START_PARAGRAPH_\nSaint-Martin-kanalen (Canal Saint-Martin) begynner i det nordlige Paris ved Place de Stalingrad og f\xc3\xb8rer ned til Bassin de l'Arsenal inntil Seinen. Kanalen begynner i Bassin de la Villette, der Canal de l'Ourcq tilflyter storbyomr\xc3\xa5det fra nord\xc3\xb8st. Kanalen ble bygd etter ordre gitt i 1802 av Napoleon._NEWLINE_Kanalen renner gjennom de 10. og 11. arrondissemententer, med sm\xc3\xa5 stykker ved sine henholdsvis start- og sluttpunkter i 19. og 12. arrondissement. Mens det tidligere ble traffikert for det meste av lastelektere (p\xc3\xa9niches), er det etter saneringer i 1999 og 2002 hovedsakelig benyttet av sightseeingfarkoster og private b\xc3\xa5ter. Kanalen er en liten del av det 130\xc2\xa0km lange parisiske kanalnettverk R\xc3\xa9seau des Canaux Parisienne. Promenadene langs dens bredder er popul\xc3\xa6re; p\xc3\xa5 s\xc3\xb8n- og festdager er gatene langs breddene i det 10. arrondissement stengt for gjennomgangs biltrafikk._NEWLINE_Kanalen er 27 meter bred (i de underjordiske deler 16\xe2\x80\x9324 m) og har fem sluser (\xc3\xa9cluses) \xe2\x80\x93 fire av dem dsobbeltsluser \xe2\x80\x93 og to dreiebroer (ponts tournants) med navnene Dieu og Grange-aux-Belles._NEWLINE_Sommerstid kan man seile langs kanalen og alle dens sluser med katamaranen La Batache._NEWLINE_Langs kanalen passerer man Hotel du Nord, et klassisk hotell kjent fra filmen av samme navn (1938), og man f\xc3\xa5r et glimt av Saint-Louis-sykehuset, der August Strindberg ble tatt inn under sin \xc2\xabinfernokrise\xc2\xbb. Etter omtrent 1,5 times langsom ferd kommer en 2,5\xc2\xa0km lang tunnel. Her f\xc3\xb8res vannet det siste stykket under boulevard Richard-Lenoir og Bastillen innen man passerer den siste slusen og er ute i Seinen._NEWLINE_Den totale lengde p\xc3\xa5 Saint-Martin-kanalen er ca 4\xc2\xa0km, og ferden tar om lag tre timer._NEWLINE_\xc3\x89dith Piaf sang om kanalen i sangen \xc2\xabLes m\xc3\xb4mes de la cloche\xc2\xbb, skrevet av Vincent Scotto og Decaye, musikk av M\xc3\xa9dinger, i 1936. I et av Jacques Tardis album om Ad\xc3\xa8les eventyr har han forlagt handlingen til Saint-Martin-kanalen; den vises i filmen Den fabelaktige Am\xc3\xa9lie fra Montmartre."